Grænland vill aukin samskipti við Bandaríkin Margrét Danadrottning afhendir Josef Motzfeldt , forseta grænlenska þingsins , nýju sjálfsstjórnarlögin í Nuuk í gær . Reuters Grænlensk stjórnvöld stefna að því að auka samskipti sín við Bandaríkin . Grænlendingar fögnuðu í gær gildistöku nýrra laga , sem veita þeim aukna sjálfsstjórn í ríkjasambandinu við Danmörku . Kuupik Kleist , sem tók við nýlega sem formaður grænlensku landsstjórnarinnar , sagði að þótt samskipti Grænlands og Bandaríkjanna hefðu stundum verið stirð , aðallega vegna herstöðvar Bandaríkjamanna í Thule , hefðu þær deilur verið leystar með samningi árið 2004 . Kleist sagði í Nuuk í gær , að Grænlendingar myndu væntanlega taka upp viðræður við bandarísk stjórnvöld innan nokkurra mánaða um ýmis samskipti landanna , svo sem á sviði viðskipta og menntunar . Kleist sagði að Grænlendingar þyrftu að opna dyr sínar og mynda tengsl við eins margar þjóðir og mögulegt væri . „ Grænland er þátttakandi í alþjóðasamfélaginu , einkum í umræðunni um hlýnun andrúmsloftsins , " sagði hann . Danir samþykktu árið 1979 að Grænlendingar fengju heimastjórn og þar með aukin yfirráð yfir náttúruauðlindum sínum , svo sem olíu , gasi , gulli og demöntum . Bandarískir vísindamenn telja , að norðurhluti Grænlands sé auðugur af olíu og gasi .